Spør om hjelp - stjeler gull
Oslo-politiet advarer mot lommetyverier i hovedstaden etter at to eldre personer skal ha blitt stoppet av en kvinne og en mann som kontakter folk og spør etter veien med et kart i hendene. I ettertid oppdaget personene at de manglet gullsmykker de hadde hatt på seg. - De har distrahert dem og spurt etter veien. I mellomtiden skal de ha blitt frastjålet forskjellige eiendeler, forteller operasjonsleder Marianne Grinaker til VG Nett. Det tyverimistenkte paret skal kjøre en mørk Audi A4 og være cirka 30 år gamle. - Bilen er registrert i Estland. De stopper opp og spør folk etter veien, for så å stjele, opplyser Grinaker. Hun oppfordrer folk til å være forsiktig og å melde fra til politiet (02800) dersom de opplever eller ser noe lignende.
På kort tid har to eldre personer blitt frastjålet smykker på Lambertseter i Oslo. Politiet tror lommetyvene distraherte dem ved å spørre om veien.